Huishulp-saak na Bronkhorstspruit teruggeskuifDie beskuldigde tydens ‘n vorige verskyning. Foto: ANA. Die Pretoria-streekshof het beslis dat die saak teen ŉ 45-jarige man, wat daarvan beskuldig word dat hy sy ouers se huishulp verkrag en haar glo gedwing het om bestialiteit te pleeg, weer na die Bronkshorstspruit-streekshof oorgeplaas moet word. Die landdroshof in Bronkhorstspruit het op 24 April bepaal dat die saak na die Pretoria-streekshof verwys moet word vir die veiligheid van die beskuldigde en hofpersoneel. Lede van die Ekonomiese Vryheidsvegters het die oorplasing teengestaan en gedreig om die landdroshofgebou aan die brand te steek as die oorplasing nie teruggetrek word nie. “Die mense aan die hoof van veiligheid hou vol dat die veiligheid van die beskuldigde en ander persone in Bronkhorstspruit verseker kan word,” het me. M Louw, landdros by die Pretoria-streekshof, in haar uitspraak gesê. Dit het ook in die lig gekom dat die besluit, om die saak oor te plaas, aangespoor is deur ŉ voorval op 14 November waar die gebou van die Bronkhorstspruit-landdroshof deur lede van die gemeenskap beskadig is toe Jacobus Potgieter (34), ŉ boer, en Heinrich Dumas (48), ŉ plaasbestuurder, vrygelaat is op borgtog nadat hulle na bewering ŉ negejarige meisie aangerand het. Die aansoek teen die oorplasing van die saak van die 45-jarige man, is Donderdag gebring deur staatsaanklaer Matric Luphondo, wat aangevoer het die saak is nie behoorlik gekeur voor ŉ besluit geneem is nie. “Die beskuldigde sê ook hy voel veilig in Bronkhorstspruit. As daar enige ontwrigting was sedert die saak in Bronkhorstspruit begin het, sou dit as regverdiging kon dien. Ek is besorg oor my veiligheid in Bronkhorstspruit, maar ek kan nie sê hierdie saak moet nie in Bronkhorstspruit aangehoor word as gevolg van die Dumas-saak nie,” het Luphondo gesê. Die man staan tereg op 10 aanklagte insluitend verkragting, seksuele aanranding en opsetlike saakbeskadiging. Hy is in November verlede jaar in hegtenis geneem. Die voorval het na bewering op 23 Oktober 2017 in Riamarpark in Bronkhorstspruit plaasgevind.